
[bookmark: _Hlk237535600][bookmark: _Hlk239948565][bookmark: _Hlk239948513]Резюме: Кодексът Liber iudiciorum (Книга на съдебните решения, 653 г.), създаден при управлението на вестготските крале Рекесвинт и Хиндасвинт, е един от най-значимите паметници на ранносредновековното право. Освен нормативен акт, той представлява своеобразен политико-правен трактат и социално-политическа програма, в която се преплитат правна философия, християнска политическа теология, римски правни идеи и принципи, и германско обичайно право, и се гради идеология на властта, обвързана със закона и подчинена на Бога. Законът не е представен само като средство за регламентиране и управление на социалните отношения, а като отражение на Божествената справедливост, която е върховната мяра за легитимност на земната власт. 

Abstract: The Liber iudiciorum (Book of Judgments, 653 AD) - promulgated during the reigns of the Visigothic kings Reccessvindus and Chindasvindus - stands as one of the most significant monuments of early medieval law. Beyond serving as a legislative act, it is a unique politico-legal treatise and socio-political program. It intertwines legal philosophy, Christian political theology, Roman legal concepts and principles, and Germanic customary law and constructs an ideology of power bound by law and subordinate to God. The law is presented not merely as a means of regulating and governing social relations, but as a reflection of Divine justice - the ultimate measure of the legitimacy of earthly power. 

Keywords: Visigoths, ideology of power, early medieval European law, Roman law, Liber iudiciorum.


[bookmark: _Hlk181908622]Изключителен за времето си, кодексът Liber iudiciorum (Книга на съдебните решения, 653 г.), е създаден от вестготския крал Рекесвинт (Reccessvindus, 649-672) и сина му Хиндасвинт (Chindasvindus, 642-653) като своеобразна социално-политическа, идеологическа и морална „конституция“ [1], в която се преплитат правна философия, християнска политическа теология, римски правни идеи и принципи, и германско обичайно право, и се гради идеология на властта, обвързана със закона и подчинена на Бога. 
Кодексът е обнародван през 653 г. в сложна политическа обстановка. След смъртта на Хиндасвинт знатният вестгот Фроя (Froia) [2] и представители на вестготската аристокрация събират войска, основно сред васконите, и през 653 г. обсаждат стратегическия град Сарагоса [3]. Фроя се провъзгласява за крал, отказвайки да приеме властта на Рекесвинт за легитимна. Васконите разграбват и опустошават земите по долината на р. Ебро. Убити са много християни, няколко хиляди са отведени в плен.[4]
Битката между войските на Рекесвинт и Фроя завършва с победа за Рекесвинт, макар и със сериозни загуби за краля.[5] На 16 декември 653 г. в Толедо Рекесвинт свиква нов църковен събор (Concilium Toletanum VIII) [6], на който се взимат решения за ограничаване на кралските права и амнистия за метежниците. Актовете се подписват от краля и осемнадесет представители на неговия двор, както и от четиридесет и двама епископи, които присъстват на заседанията. Те не са точно канони, а представляват дискусии, споразумения и молби, наричани с различни имена: disputatio, congressio, actio, discussionio adsertio disceptatio, conloquutio, occasio, obsecratio [7].
Приет е и дълго подготвяният с Хиндасвинт Liber iudiciorum. Новият кодекс заменя напълно Breviarium Alaricianum (VI в.), прилаган сред иберо-римското население в regnum Visigothorum, и Codex Revisus на Леовигилд (568–586), редакция на по-ранния Codex Euricianus (V в.). 
Чрез Liber iudiciorum Рекесвинт търси пътища към политическо, социално, правно и идеологическо единство, укрепване на кралството чрез единно законодателство и териториална юрисдикция, и утвърждаване на принципа за върховенство на правото. Политиката му не означава отказ от монархическата власт, а нейното легитимиране чрез закона и Бога.
Първа книга от кодекса „За законодателните средства“ (“De instrumentis legalibus”) представя основните правни дефиниции на съвършения закон и идеалния законотворец, и подготвя теоретично прехода към втората книга „За воденето на делата“ (De negotiis causarum), съставена от пет титули: „За съдиите и съдебните решения“, „За воденето на делата“, „За поръчителите и поръчките“, „За свидетелите и свидетелствата“, „За действителните и недействителните документи, и за оформянето на завещанията на умиращите [8]“. 
Вторият раздел от първи титул „За съдиите и съдебните решения“ (De iudicibus et iudicatis) е озаглавен „За това, че както кралската власт, така и всички народи са подвластни на почитта към законите“ [9] и представя закона като морална „конституция“, свързващото звено между Божествената и земната справедливост:

“Славният крал Флавий Рекесвинд [10].
[bookmark: _Hlk239943961]За това че, както кралската власт, така и всички народи са подвластни на почитта към законите. 
Всемогъщият Господ и единствен Творец на всички неща, грижейки се за благата на човешкото спасение, ще повели подобаващо чрез свещените откровения на свещения закон жителите на земята да се учат на справедливост (iustitia).
И понеже те [тези откровения] сe запечатват до такава степен в човешките сърца чрез повелите на единствената безкрайна божественост, подобава и най-върховната власт, сред всички земни власти, да преклони глава пред Него, на когото дори достойната служба на небесното войнство служи.    
[bookmark: _Hlk239953744]Eто защо, ако трябва да се оказва послушание на Бога, трябва да се почита справедливостта (iustitia); ако тя бъде почитана, усърдно трябва да се работи за нея, за справедливостта, която всеки почита по-истинно и по-пламенно тогава, когато се свързва с ближния си чрез същото чувство за справедливост (aequitas). 
Следователно, с благодарност приемайки небесните повели, даваме едновременно скромни закони на себе си и поданиците си, за които постановяваме и повеляваме да се подчиняват и да изпълняват - и милостта на нашето Върховенство, и благородството на следващите крале, заедно с цeлокупното множество под нашето управление, - така че нито една личност или силата на високия пост да не може да се отдалечат от спазването на законите, за което [подчинение] се насърчават поданиците, след като необходимостта [и] волята на владетеля ги подтикват към почитането им“.

Риторичeската структура е класическа и позната от вестготското законодателство: започва се с теологични основания - законът е божествено постановен, с божествен първоизточник и божествен промисъл. И се разгръща идеята за еднаквата обвързаност от закона за владетели и поданици, отдалечавайки се от чисто абсолютисткия модел на кралска власт. Тази идея е утвърдена изрично още в заглавието на титула с фразата tam regia potestas quam populorum universitas („както кралската власт, така и всички народи“).
Вестготският законодател прогласява върховенството на правото без изключения, забраната е всяка една личност, без значение колко силен и висок е социалният й статус, с никакви действия да не се отдалечава от спазването на законите. 
Авторите на Liber iudiciorum използват трите понятия справедливост, Бог и закон, за да изградят теологичната легитимация на властта. В тази политико-правна идеология законът не е представен единствено като акт на човешката воля или инструмент на кралската власт. Неговият първоизточник е отвъд земното, в трансценденталната вечност на Бога - Творец, който внушава свещените истини за справедливостта, вдъхновявайки простосмъртните да творят закони по образ и смисъл на божествените. От тази изходна позиция се изгражда цяла концептуална верига, в която божествената промисъл определя съдържанието на понятието за справедливост, осмислящо човешкия закон и основанията на всяка земна власт.
Пасажът започва с категорично теологично твърдение – Богът е всемогъщ (omnipotens), eдинствен, изначален създател на всичко (rerum dominus et conditor unus), предвиждащ, грижещ се за благата на човешкото спасение (providens commoda humane salutis), учител по справедливост (discere iustitiam habitatores terre imperabit), постановяващ чрез свещените постановления на свещения закон (sacre legis sacris decenter imperabit oraculis).
Богът е представен не просто като религиозен обект на религиозна почит и обожание, а като единствен и върховен източник на нормативния ред, като извечен учител, който чрез свещените си предписания учи на справедливост. Авторите на кодекса поставят принципно разграничение между човешкия закон и божествения нормативен ред. Човешкият закон не създава сам по себе си справедливостта, не я дефинира, не я постулира. Той я адоптира, възприема, конкретизира, вгражда в човешки понятия, извличайки смисъла й от един по-висш източник. Следователно законодателната дейност на владетеля не е автономна законотворческа власт. Тя е по-скоро изпълнение на предписаното от един вече съществуващ божествен морално-етичен ред. Особено значение тук има връзката между Бога и справедливостта (iustitia): почитането на Бога е почитане на справедливостта, низвергването на справедливостта, е отрицание на Бога. 
Така iustitia се разкрива не само като юридическа категория, а като мостът между вярата и правото, между духа и материята, между вечното и тленното. Тя е силата, която легитимира човешкия обществен ред, вдъхвайки му живот чрез божествените откровения за справедливост и добро. Iustitia [11] e основанието и смисълът на правото (ius) и закона (lex). 
„Законът е подражание на Божествеността – четем още в първа книга от кодекса - свидетел на вярата, източник на знания, творец на правото, създаващ и събиращ добри нрави, кормило на държавата, вестител на справедливостта, учител на живота, душа на целия народ.“[12]. 
Тази великолепна дефиниция обяснява цялата теза, защитавана в титула за съдиите и съдебните решения – законите се почитат от всички, крале и народи: “както кралската власт, така и всички народи са подвластни на почитта към законите”. 
Владетелят и властта не са извън закона, не са над закона, те са му подчинени, при това не подчинени чрез сила, а чрез почит към правните принципи и норми, които са еманация на божествените. Кралят притежава власт, но тя е йерархично подчинена на Бога, на Божия закон и на справедливостта – олицетворение на Бога. Абсолютното върховенство принадлежи единствено на Бога, а земният закон, като еманация на божествения, е ограничител на земната власт. 

Крал Рекесвинт заявява:
„даваме едновременно ... закони на себе си и поданиците си“. 
С тази изключителна формулировка се утвърждава върховенството на правото за всички. Кралят е едновременно законодател, носител на власт и адресат на закона.  
Законът, от своя страна, не е просто инструмент на властта, чрез който владетелят управлява останалите. Той е нормативната рамка за допустимото поведение и праведните дела, която включва и самия владетел. Кралят не получава правото да управлява просто защото е крал. Той управлява в рамките на нормативен ред, отразяващ Божествената справедливост. По този начин Liber iudiciorum изгражда своеобразна теология на закона, отразяваща връзките между Бога, божествения закон, справедливостта, човешкия закон, владетеля и народа:  Deus - lex divina – iustitia - lex humana – princeps – populus. 
Почитта към Бога е почит към божествения закон, чрез божествения закон се опознава и осъзнава справедливостта, която трябва да бъде основанието на човешките закони, спазвани в равна степен от народи и владетели. 
Именно тук се вижда фундаменталната разлика между модерното позитивистко разбиране на закона и тази вестогтска ранносредновековна концепция, силно повлияна от римското право.
Законът не е легитимен, само защото е постановен от компетентна власт. Той трябва да бъде отражение на справедливостта (iustitia), а чрез нея - на Бога.


БЕЛЕЖКИ:

[bookmark: _Hlk240042140][1] В анализите си върху Liber iudiciorum Майкъл Кели, Мари Мадън и Дитрих Клод подчертават именно конституционните елементи. KELLY, M. Recceswinth’s Liber Iudiciorum: History, Narrative and Meaning. In: Visigothic Symposium 1, 2016-2017, pp. 110-130, cf. p. 113; KELLY, M. Isidore of Seville and the Liber Iudiciorum: The Struggle for the Past in the Visigothic Kingdom. The Medieval and Early Modern Iberian World, vol. 80, BRILL, 2021, p. 183, ISBN 978-90-04-45001-1; MADDEN, R. Political Theory and Law in Medieval Spain. The Lawbook Exchange, 2005, p. 30, ISBN 1584774975, 9781584774976; CLAUDE, D. The Oath of the Allegiance and the Oath of the King in the Visigothic kingdom. Classical Folia, 30, no. 1, 1976, pp. 4-26, p. 6. 
[2] Froia (Froya, екзекутиран през 653 г.). MORENO, L. A Garcia. Prosopografia del Reino Visigodo de Toledo. Salamanca: Universidad de Salamanca, 1974, p. 50, ISBN 978-8-4600-6018-5; MUNGUÍA S., Segura. Mil años de historia vasca a través de la literatura grecolatina: De Aníbal a Carlomagno. Bilbao: Universidad de Deusto, 2001, р. 226-227, ISBN 9788498308471.
[3] COLLINS, R. Visigothic Spain, 409-711. Oxford: Blackwell Publishing, 2004, р. 84, ISBN 0-631-18185-7.
[4] MUNGUÍA, S. Segura. Mil años de historia vasca a través de la literatura grecolatina: De Aníbal a Carlomagno. Bilbao: Universidad de Deusto, 2001, р. 226-227, ISBN 9788498308471; ЦИРКИН, Ю. Б. Испания от античности к Средневековью. СПб.: Филологический факультет СПбГУ. Нестор-История, 2010, с. 287-289, ISBN 978-5-8465-1024-1; БАРБЕРО, А., ЛОРИНГ, М. И. Католическое королевство вестготов. Новая Кембриджская история Средних веков. 500-700 гг. Том I. Часть 1. Форакр, П., ред. Москва: Клио, 2020, с. 477-479, ISBN 978-5-906518-40-8; THOMPSON, E. A. The Goths in Spain. Oxford: Oxford University Press, 1969, p. 199-207.
[5] WOLF, K. B. Conquerors and Chroniclers of Early Medieval Spain. Second edition. Liverpool University Press, 1990, The Chronicle of 754, 27, p. 99, ISBN 978-0-85323-554-5.  
[6] За събора и решенията вж. повече: VELÁZQUEZ, I. Leges in Confirmationem Concilii: The Relationship between the Monarchy and the Church in Visigothic Hispania. Visigothic Symposium 1 (2016-2017), p. 57-80, ISSN 2475-7462.
[7] DÍEZ, G., RODRÍGUEZ, F. (eds.). La Colección Canónica Hispana, V. Concilios Hispanos: Segunda parte. Madrid, 1992, p. 179-260, ISBN 8400072626; DÍEZ, G. Los concilios de Toledo. Anales Toledanos 3, 1971, p. 119-138, ISSN 0538-1983. 
[8] De iudicibus et iudicatis, De negotiorum exordiis, De mandatoribus et mandatis, De testibus et testimoniis, De scripturis valituris et infirmandis ac defunctorum voluntatibus, conscribendis.
[9] ZEUMER, K. (ed.). Leges Visigothorum. Monumenta Germaniae Historica, Legum sectio I: Legum nationum Germanicarum, Tomus I. Hannoverae et Lipsiae, Impensis bibliopolii Hahniani, 1902, II.1.2, p. 46: “II.1.2. Flavius Gloriosus Reccessvindus Rex. Quod tam regia potestas quam populorum universitas legum reverentie sit subiecta. Omnipotens rerum dominus et conditor unus, providens commoda humane salutis, discere iustitiam habitatores terre, sacre legis sacris decenter imperabit oraculis. Et quia solius tam inmense divinitatis imperiis hec cordibus inprimuntur humanis, convenit omnium terrenorum quamvis excellentissimas potestates illi colla submittere montis, cui etiam militie celestis famulatur dignitas servitutis. Quapropter si obediendum est Deo, diligenda est iustitia; que si fuerit dilecta, erit instanter operandum in illa, quam quisque tunc verius et ardentius diligit, cum unius equitatis sententia cum proximo semetipsum adstringit. Gratanter ergo iussa celestia amplectentes, damus modestas simul nobis et subditis leges, quibus ita et nostri culminis clementia et succedentium regum nobitas adfutura una cum regimonii nostri generali multitudine universa obedire decernitur hac parere iubetur, ut nullis factionibus a custodia legum, que inicitur subditis, sese alienam reddat cuiuslibet persona vel potentia dignitatis, quatenus subiectos ad reverentiam legis inpellat necessitas, principis voluntas”.
[10] - Всички преводи от латински са на автора, Д. Валентинова.
[11] - Повече за iustitia и iudicium в Regnum Toletanum: PETIT, C. Iustitia y Iudicium en el reino de Toledo. Un estudio de teología jurídica visigoda in La giustizia nell´alto medioevo. Spoleto, 1995, pp. 843-932. 
[12] - “Quid sit lex. Lex est emula divinitatis, antestis religionis, fons disciplinarum, artifex iuris, boni mores inveniens adque conponens, gubernaculum civitatis, iustitie nuntia, magistra vite, anima totius corporis popularis”. ZEUMER, K. (ed.). Leges Visigothorum, I.2.2, p. 41. 


ЛИТЕРАТУРА:

1. CLAUDE, Dietrich. The Oath of the Allegiance and the Oath of the King in the Visigothic kingdom. Classical Folia, 30, no. 1 (1976), pp. 4-26. 
2. COLLINS, Roger. Visigothic Spain, 409-711. Oxford: Blackwell Publishing, 2004, ISBN 0-631-18185-7.
3. [bookmark: _Hlk240042696]DÍEZ, Gonzalo Martinez, RODRÍGUEZ, Félix (eds.). La Colección Canónica Hispana, V. Concilios Hispanos: Segunda parte. Madrid, 1992, ISBN 8400072626.
4. DÍEZ, Martínez, Gonzalo. Los concilios de Toledo. Anales Toledanos 3, 1971, ISSN 0538-1983. 
5. KELLY, Michael. Isidore of Seville and the Liber Iudiciorum: The Struggle for the Past in the Visigothic Kingdom. The Medieval and Early Modern Iberian World, vol. 80, BRILL, 2021, ISBN 978-90-04-45001-1.
6. KELLY, Michael. Recceswinth’s Liber Iudiciorum: History, Narrative and Meaning. In: Visigothic Symposium 1 (2016-2017), pp. 110-130.
7. MADDEN, Regina. Political Theory and Law in Medieval Spain. The Lawbook Exchange, 2005, ISBN 1584774975, 9781584774976.
8. MORENO, L. A Garcia. Prosopografia del Reino Visigodo de Toledo. Salamanca: Universidad de Salamanca, 1974, ISBN 978-8-4600-6018-5. 
9. MUNGUÍA S., Segura. Mil años de historia vasca a través de la literatura grecolatina: De Aníbal a Carlomagno. Bilbao: Universidad de Deusto, 2001, ISBN 9788498308471.
10.  PETIT, Carlos. Iustitia y Iudicium en el reino de Toledo. Un estudio de teología jurídica visigoda in La giustizia nell´alto medioevo. Spoleto, 1995. 
11.  VELÁZQUEZ, Isabel. Leges in Confirmationem Concilii: The Relationship between the Monarchy and the Church in Visigothic Hispania. Visigothic Symposium 1 (2016-2017), p. 57-80, ISSN 2475-7462.
12.  WOLF, Kenneth Baxter. Conquerors and Chroniclers of Early Medieval Spain. Second edition. Liverpool University Press, 1990, The Chronicle of 754, 27, ISBN 978-0-85323-554-5.  
13.  ZEUMER, Karl (ed.). Leges Visigothorum. Monumenta Germaniae Historica, Legum sectio I: Legum nationum Germanicarum, Tomus I. Hannoverae et Lipsiae, Impensis bibliopolii Hahniani, 1902,
14.  БАРБЕРО, Абилио, ЛОРИНГ, Мария Исабель. Католическое королевство вестготов. Новая Кембриджская история Средних веков. 500-700 гг. Том I. Часть 1. Форакр, Пол, ред. Москва: Клио, 2020, ISBN 978-5-906518-40-8. 
15. THOMPSON, Edward Arthur. The Goths in Spain. Oxford: Oxford University Press, 1969.
16.  ЦИРКИН, Юлий Б. Испания от античности к Средневековью. СПб.: Филологический факультет СПбГУ. Нестор-История, 2010, ISBN 978-5-8465-1024-1.

Доротея Валентинова Михова
Гл. ас. д-р, Институт за исторически изследвания - Българска академия на
науките
Бул. „Шипченски проход“, № 52, бл. 17
София 1113, България
тел. + 359 899 223 203
e-mail: dea.valentinova@gmail.com

